भरत जयप्रकाश की दूसरे अटेम्प्ट में 85वीं रैंक; टीचर की बेटी को मिली सफलता
UPPSC Civil Services Result updates; Abhijeet from Jaipur Achieves Success in Second Attempt 440वीं रैंक हासिल की है। अभिजीत के पिता अनूप सिंह ने बताया कि यह अभिजीत का दूसरा अटेम्प्ट था।
संघ लोक सेवा आयोग (UPSC) ने सिविल सेवा परीक्षा 2022 का फाइनल रिजल्ट मंगलवार को जारी कर दिया। जयपुर के अभिजीत और वेदिका बिहाणी, बीकानेर की अनुप्रिया चौधरी, सीकर के लक्ष्मणगढ़ में रहने वाले मुकेश ढाका और पंकज वर्मा, नागौर की मुदिता शर्मा, गंगापुर सिटी के भरत जयप्रकाश सिंह और हिमांशु मंगल, झुंझुनूं के खेतड़ी की सोनू कुमारी, गंगापुर सिटी के रहने वाले हिमांशु मंगल सहित राजस्थान के तमाम युवाओं ने सफलता पाई है।
टॉपर्स में राजस्थान से कोई नहीं
परीक्षा में इशिता किशोर ने टॉप किया है। दूसरे स्थान पर गरिमा लोहिया और तीसरे स्थान पर उमा हरति एन रहे। चौथा स्थान मयूर हजारिका और पांचवां गहना नव्या जेम्स ने हासिल किया है। अभ्यर्थी अपना रिजल्ट यूपीएससी की आधिकारिक वेबसाइट upsc.gov.in पर चेक कर सकते हैं।
टीचर की बेटी की 381वीं रैंक 
मेड़ता (नागौर) की मुदिता शर्मा का भारतीय सिविल सेवा में चयन हुआ है। मुदिता ने जनरल कैटेगरी में 381वीं रैंक हासिल की है। मुदिता के पिता मेड़ता रोड की सीनियर सेकेंडरी स्कूल में प्रिंसिपल हैं। इससे पहले मुदिता MBBS भी कर चुकी हैं। जयपुर के अस्पताल में प्रैक्टिस भी कर चुकी हैं। मुदिता ने दिल्ली के एक कोचिंग इंस्टीट्यूट से यूपीएससी की तैयारी की है।
मुदिता ने माध्यमिक शिक्षा बोर्ड राजस्थान 10वीं के एग्जाम में भी प्रदेश में 15वें स्थान पर आई थीं। मुदिता ने 8वीं तक मेड़ता शहर की मीरा बाल स्कूल में पढ़ाई की। उसके बाद 10वीं तक शहर के बालिका उच्च माध्यमिक स्कूल से पढ़ाई की। उधर, चाकसू (जयपुर) के सुभाष चंद ने 7वीं बार में सफलता हासिल की है।
गंगापुर सिटी के जयप्रकाश की 85वीं रैंक 
गंगापुर सिटी के रहने वाले भरत जयप्रकाश सिंह ने 85वीं रैंक हासिल की है। उन्होंने झारखंड के धनबाद से आईआईटी मैकेनिकल इंजीनियरिंग की है। उन्होंने अपने दूसरे प्रयास में यूपीएससी में सफलता हासिल की। पहले प्रयास में उन्होंने 624वीं रैंक हासिल की थी। भरत जयप्रकाश ने बताया- उन्होंने सीकर के सीएलसी से 12वीं करने के बाद कोटा से तैयारी की। इसके बाद झारखंड के धनबाद आईआईटी से मैकेनिकल इंजीनियरिंग की थी। भरत के पिता टीचर हैं।
झुंझुनूं की बेटी सोनू कुमारी की 208वीं रैंक
झुंझुनूं के खेतड़ी के गौरीर गांव की बेटी सोनू कुमारी पुत्री राजेश मान ने यूपीएससी परीक्षा में 208वीं रैंक हासिल की है। उन्होंने अपनी इस सफलता का श्रेय रिटायर्ड कैप्टन दादा धुकल सिंह मान को दिया है। सोनू कुमारी ने बताया- वह बचपन से पढ़ाई में काफी होशियार थीं। इसको लेकर उनके दादा ने एक सपना देखा था। उसी सपने को पूरा करने के लिए उन्होंने काफी मेहनत की। पहले ही प्रयास में 208वी रैंक लाकर अपने परिवार का नाम रोशन किया है। उन्होंने बताया कि किसी भी टारगेट को पूरा करने के लिए हार नहीं माननी चाहिए।
भाई दीपक मान ने बताया कि उनके परिवार में सेना से गहरा लगाव था। उनके दादा धुकल सिंह भारतीय में कैप्टन के पद से रिटायर हुए थे। वहीं उनके पिता राजेश मान वर्तमान में भारतीय सेना में नायब सूबेदार के पद पर देहरादून में कार्यरत हैं।
किसान के बेटे को 120वीं रैंक
गंगापुर सिटी के पास मीना बड़ौदा की रहने वाली गगनसिंह मीणा पुत्र चरणसिंह मीणा की यूपीएससी में 120वीं रैंक आई है। इससे पहले भी गगनसिंह ने यूपीएससी की परीक्षा दी थी। इसमें उनकी 592वीं रैंक आई थी। आईपीएस में गगन का सिलेक्शन होने के बाद हरियाणा कैडर दिया गया था। ट्रेनिंग से पहले ही गगन ने यूपीएससी के लिए दूसरी बार प्रयास किया। गगन ने आईआईटी (सिविल इंजीनियरिंग ) वाराणसी (यूपी) से की थी। गगन के अनुसार, उनके पिता चरणसिंह मीणा खेतीबाड़ी करते हैं।
जयपुर के अभिजीत की 440वीं रैंक
जयपुर के गोपालपुरा अर्जुन नगर में रहने वाले अभिजीत ने देशभर में 440वीं रैंक हासिल की है। अभिजीत के पिता अनूप सिंह ने बताया कि यह अभिजीत का दूसरा अटेम्प्ट था। इससे पहले उसने मुंबई में बीटेक के साथ ही यूपीएससी की तैयारी की थी। पहली बार मेंस एग्जाम में रह गया था। ऐसे में इस बार उसने और ज्यादा मेहनत के साथ फिर से UPSC की तैयारी की। उसी का परिणाम है कि अभिजीत इस बार सफल हुआ है। अभिजीत के पिता पुलिस विभाग में हैं।
बीकानेर की बेटी का IPS बनना तय, लेकिन IAS बनना सपना
बीकानेर की अनुप्रिया चौधरी को यूपीएससी में 239वां स्थान मिला है। ऐसे में उसका आईपीएस बनना तय माना जा रहा है, लेकिन वो आईएएस बनना चाहती हैं।
बीकानेर में हेल्थ डिपार्टमेंट में संयुक्त निदेशक डॉ. देवेंद्र चौधरी की बेटी अनुप्रिया फिलहाल दिल्ली में हैं। पिता डॉ. देवेंद्र चौधरी का कहना है कि वो शुरू से ही अफसर बनना चाहती थी।
अनुप्रिया ने जयपुर के MNIT से बीटेक किया है। बीटेक करने के साथ ही उसने UPSC की तैयारी शुरू कर दी थी। अनुप्रिया ने चौथी बार इस परीक्षा को दिया है, चारों ही बार उसने मेन एग्जाम क्लियर किया। दूसरी बार इंटरव्यू दिया है।
सीकर के मुकेश ने चौथे अटेम्प्ट में क्लियर किया एग्जाम
सीकर के लक्ष्मणगढ़ में रहने वाले मुकेश ढाका ने 755वीं रैंक हासिल की है। वे हापास गांव के रहने वाले हैं। इनके पिता चिमन सिंह ढाका जयपुर शासन सचिवालय में जॉइंट एलआर के पद पर हैं। बड़े भाई कैलाश ढाका ने बताया कि मुकेश ने जयपुर में रहकर पढ़ाई की है। ये मुकेश का चौथा अटेम्प्ट था।
सीकर के पंकज ने खुद पढ़ाई कर हासिल किया मुकाम
सीकर के ही खंडेला के रहने वाले पंकज वर्मा ने ऑल इंडिया 515वीं रैंक हासिल की है। वे गांव धीरजगढ़ के रहने वाले हैं। पंकज वर्मा ने बताया- यह सफलता घर से सेल्फ स्टडी करते हुए हासिल की है। ऑनलाइन टेस्ट सीरीज से 8 घंटे पढ़ाई करते थे। इस दौरान सोशल मीडिया से दूरी बनाकर रखी। सिर्फ पढ़ाई के लिए ही सोशल मीडिया का यूज करते थे। यह उनका पहला इंटरव्यू था। वहीं तीसरा अटेम्प्ट था।
गंगापुर सिटी के हिमांशु की 288वीं रैंक बनी
गंगापुर सिटी के रहने वाले हिमांशु मंगल ने 288 वीं रैंक हासिल की है। हिमांशु मंगल के पिता बालमुकुंद मंगल की गंगापुर सिटी में अस्पताल रोड पर मेडिकल शॉप है। मां सीमा मंगल गृहिणी हैं। हिमांशु मंगल ने सीनियर सेकेंडरी शिक्षा डीएस सांइस एकेडमी से 2013 में पास की। उन्होंने आईआईटी मुंबई से इंजीनियरिंग करने के बाद पुणे में सर्विस की। हिमांशु मंगल ने UPSC की तैयारी अपने घर पर सेल्फ स्टडी करके की।
मारवाड़ मूंडवा की बेटी मैना की 613 वीं रैंक आई
नागौर जिले के मारवाड़ मूंडवा के पास छोटा सा गांव खुड़खड़ा कलां है। गांव के एक साधारण से किसान परिवार की बेटी मैना देवी ने UPSC एग्जाम में सफलता हासिल की है। मैना की 613 वीं रैंक आई है, लेकिन इस मुकाम तक पहुंच पाना भी मैना के लिए किसी चुनौती से कम नहीं रहा है। माता-पिता अनपढ़ और खेती से ज्यादा कुछ नहीं जानते। परिवार में कुल छह भाई बहन हैं। मैना शुरू से ही पढ़ाई में होशियार थी। भाइयों ने कहा, तू अपने सपने पूरे कर, परिवार और पैसों का चिंता मत करना। मैना ने भी परिवार को निराश नहीं किया।
पाली के राकेश की प्रशासनिक सेवा में 773वीं रैंक
पाली जिले के छोटे से गांव बूसी के राकेश कुमार पुत्र अमराराम घांची ने भारतीय प्रशासनिक सेवा में 773वी रैंक हासिल की है। उन्होंने 10वीं तक की पढ़ाई बूसी गांव में की। फिर आईआईटी खड़गपुर से ग्रेजुएशन किया। तीसरे प्रयास में उन्होंने 773वीं रैंक हासिल की।
18 अप्रैल तक यूपीएससी सिविल सेवा परीक्षा के इंटरव्यू चले थे। इंटरव्यू राउंड की शुरुआत 30 जनवरी से हुई थी। मुख्य परीक्षा में सफल होने वाले लगभग 2,529 उम्मीदवारों को इंटरव्यू के लिए बुलाया गया था। यूपीएससी ने सिविल सेवा परीक्षा 2022 के तहत आईएएस, आईपीएस समेत सर्विसेज में 1011 पदों पर भर्ती निकाली थी।
इतने कैंडिडेट्स हुए क्‍वालिफाई
फाइनल रिजल्‍ट में कुल 933 कैंडिडेट्स का सिलेक्शन हुआ है। इनमें से 345 कैंडिडेट्स जनरल, 99 ईडब्ल्यूएस, 263 ओबीसी, 154 एससी और 72 एसटी कैटेगरी से है। 178 कैंडिडेट्स की रिजर्व लिस्‍ट भी तैयार की गई है। IAS पदों पर चयन के लिए 180 कैंडिडेट्स शॉर्टलिस्‍ट हुए है।
इस वेबसाइट पर देखें UPSC CSE Result
रिजल्ट देखने के लिए इन 5 स्टेप्स को करें फॉलो
यह भी पढ़ें...
35 लाख की नौकरी का ऑफर छोड़ UPSC की तैयारी:सोशल मीडिया से दूरी बनाकर की तैयारी; सिर्फ खाना खाते समय मोबाइल देखा
जयपुर के अभिजीत सिंह यादव ने संघ लोक सेवा आयोग (यूपीएससी) की परीक्षा की तैयारी के लिए 35 लाख के पैकेज वाला जॉब तक छोड़ दिया था। UPSC का पहला अटेम्प्ट क्लियर नहीं हुआ तो बहुत निराश हुए। आखिरकार उन्हें सिविल सेवा परीक्षा 2022 में सफलता मिली। किसी ने सोशल मीडिया से दूरी बनाई तो किसी ने सिर्फ खाना खाते समय मोबाइल देखा। (पूरी खबर पढ़ने के लिए क्लिक करें)